Rikoskomisario Kari Lintilän virasta pidätys purettiin. Tulevista työtehtävistään hänellä ei ole tietoa.

Tammikuun 2018 presidentinvaaleista lähtien työpaikaltaan poissa ollut rikoskomisario Kari Lintilä on tiistaina 13. elokuuta palannut töihin Helsingin poliisiin.

Lintilän virasta pidätys ei siis jatku enää. Sen sijaan virkamiesoikeudelliset ratkaisut esimerkiksi Lintilältä pidätetystä palkanosasta odottavat hovioikeuden päätöstä.

Rikoskomisario Lintilän tapaus tuli julkisuuteen viime keväänä, kun hän joutui syytteeseen kiinnostuttuaan yli kymmenen vuoden takaisesta, poliitikkoja liippaavasta paritustutkinnasta.

Lintilän kyseltyä tiedoista, joiden mukaan vanhaa paritustutkintaa olisi suunnattu huippupoliitikkojen ja prostituoidun yhteyksien peittelemiseksi, hänen työhuoneensa lukko vaihdettiin ja kulkulupa peruttiin. Suomen Kuvalehti kertoi tapauksen taustoista toukokuussa 2019.

Helsingin Käräjäoikeus kumosi keväällä Lintilää vastaan nostetut syytteet virkasalaisuuden ja virkavelvollisuuden rikkomisesta sekä kunnianloukkauksesta.

Syyttäjä Juho-Mikko Hämäläinen on kuitenkin hakenut hovioikeudesta jatkokäsittelylupaa virkarikossyytteiden osalta. Kansanedustaja Kari Tolvasta (kok) koskevasta kunnianloukkausjutusta ei ole valitettu hovioikeuteen.

Niin käräjäoikeudessa todistaneen poliisin kuin Helsingin poliisilaitoksen apulaispäällikön Heikki Kopperoisen mukaan Lintilään kohdistuneet kovat toimet liittyivät osaltaan huoleen presidentti Sauli Niinistön asemasta.

Lintilää vastaan todistaneen rikosylikonstaapeli Kenneth Erikssonin mukaan oli olemassa riski, että ”paska lentää” presidentinvaalien alla. Apulaispoliisipäällikkö Kopperoinen taas kertoi varoittaneensa presidenttiä komisario Lintilän kiinnostuksesta vanhaan paritusjuttuun. Kopperoisen mukaan valtionpäämiestä oli syytä informoida turvallisuussyistä. ”Pitää ottaa se turvallisuusnäkökulma huomioon, ettei kukaan rupea heittämään kananmunaa tai tekemään mitään vastaavaa”, apulaispoliisipäällikkö sanoi.

Päätöksen Lintilän töihin paluusta teki laitoksen päällikkö Lasse Aapio, joka oli alkukesästä vielä itsekin pidätettynä virasta huumepoliisin tietolähdetoimintaan liittyvän rikosjutun vuoksi.

Aapion virastapidätys purettiin samana päivänä kesäkuussa, kun käräjäoikeus vapautti hänet syytteistä. Lintilän syytteet puolestaan kaatuivat käräjäoikeudessa jo toukokuussa, mutta virasta pidätyksen keskeytti vasta Aapio nyt elokuussa.

Ennen Aapion paluuta töihin asiaa hoitivat Aapion sijaisena toiminut Tomi Vuori sekä apulaispoliisipäällikkö Kopperoinen.

Kopperoisen mukaan Lintilän virasta pidättämisessä ei ollut kyse pelkästään käräjillä kaatuneista rikosepäilyistä, joilla päätös oli perusteltu, vaan myös pidemmän ajan luottamuspulasta.

Työpaikaltaan tavoitettu Lintilä kertoo toivoneensa, että virasta pidätys olisi purettu automaattisesti jo keväällä käräjäoikeuden ratkaisun jälkeen. Laitoksen johto sen sijaan halusi järjestää asiassa kuulemisen. Kuulemisen lykkääntymisen Lintilä kertoo kuitenkin johtuneen niin omien, avustajansa kuin poliisijohdon aikataulujen yhteensovittamisen vaikeudesta.

Lintilä ei toistaiseksi palaa vanhaan tehtäväänsä talousrikosyksikön tutkinnanjohtajana, vaan on tehtäväkierrossa laitoksen oikeudellisella osastolla, eikä hän vielä tiedä tarkemmin tulevaa työnkuvaansa.